CELEX: 52017PC0072
Language: fi
Date: 2017-02-06
Title: Ehdotus NEUVOSTON PÄÄTÖS huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuonna 1961 tehdyn huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyn yleissopimuksen mukaisesti

EUROOPAN KOMISSIO
            Bryssel 6.2.2017
            COM(2017) 72 final
            2017/0026(NLE)
            Ehdotus
            NEUVOSTON PÄÄTÖS
            huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuonna 1961 tehdyn huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyn yleissopimuksen mukaisesti 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               YK:n huumausainetoimikunta (CND) tarkistaa säännöllisesti ainelistoja, jotka on liitetty vuonna 1961 tehtyyn Yhdistyneiden Kansakuntien huumausaineyleissopimukseen, sellaisena kuin se on muutettuna vuoden 1972 pöytäkirjalla, jäljempänä ’vuoden 1961 yleissopimus’
                  1
               , ja psykotrooppisista aineista vuonna 1971 tehtyyn Yhdistyneiden Kansakuntien yleissopimukseen, jäljempänä ’vuoden 1971 yleissopimus’
                  2
               . Tarkistukset perustuvat suosituksiin, jotka Maailman terveysjärjestö (WHO) antaa huumeriippuvuutta tutkivan asiantuntijakomiteansa lausuntojen perusteella.
            
            
               Kaikki EU:n jäsenvaltiot ovat allekirjoittaneet sekä vuoden 1961 että vuoden 1971 yleissopimuksen. Unioni ei ole näiden yleissopimusten allekirjoittaja. 
            
            
               Huumausainetoimikunta on YK:n talous- ja sosiaalineuvoston (Ecosoc) alainen elin, jonka tehtävät ja toimivaltuudet on vahvistettu muun muassa vuosien 1961 ja 1971 yleissopimuksissa. Toimikuntaan kuuluu 53 YK:n jäsenvaltiota, jotka Ecosoc on valinnut. Tällä hetkellä huumausainetoimikunnassa on 12 EU:n jäsenvaltiota, joilla on äänioikeus
                  3
               . Unioni osallistuu huumausainetoimikunnan työskentelyyn tarkkailijana. 
            
            
               WHO antoi 2. joulukuuta 2016 YK:n pääsihteerille suosituksen
                  4
               , jonka mukaan yleissopimusten listoihin olisi lisättävä kymmenen uutta ainetta. Näistä aineista vain yksi, MDMB-CHMICA, on jo menettelyssä, jonka tarkoituksena on sen saattaminen valvontatoimenpiteiden piiriin EU:ssa. Euroopan huumausaineiden ja niiden väärinkäytön seurantakeskus (EMCDDA) on laatinut uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyn neuvoston päätöksen 2005/387/YOS
                  5
                6 artiklan 2, 3 ja 4 kohdan mukaisesti riskienarviointiraportin, jonka perusteella komissio esitti 31. elokuuta 2016 ehdotuksen MDMB-CHMICAn saattamisesta EU:n laajuisten valvontatoimenpiteiden piiriin
                  6
               .
            
            
               Vuosien 1961 ja 1971 yleissopimusten listoihin tehtävät muutokset vaikuttavat suoraan unionin lainsäädännön soveltamisalaan huumausaineiden valvonnan alalla kaikissa jäsenvaltioissa. Laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta 25 päivänä lokakuuta 2004 tehdyn neuvoston puitepäätöksen 2004/757/YOS
                  7
                1 artiklan mukaan ”huumausaineilla” tarkoitetaan vuosien 1961 ja 1971 yleissopimusten soveltamisalaan kuuluvia aineita. Sen vuoksi puitepäätöstä 2004/757/YOS sovelletaan vuosien 1961 ja 1971 yleissopimusten listoissa mainittuihin aineisiin. Näin ollen kaikki kyseisten yleissopimusten listoihin tehtävät muutokset vaikuttavat suoraan EU:n yhteisiin sääntöihin ja muuttavat niiden soveltamisalaa Euroopan unionin toiminnasta tehdyn sopimuksen, jäljempänä ’SEUT-sopimus’, 3 artiklan 2 kohdassa tarkoitetulla tavalla. Tähän ei vaikuta se, onko kyseiset aineet jo saatettu valvontatoimien piiriin EU:ssa uusia psykoaktiivisia aineita koskevasta tietojenvaihdosta, riskienarvioinnista ja valvonnasta annetun neuvoston päätöksen 2005/387/YOS nojalla.
            
            
               Jäsenvaltioiden on valmistauduttava huumausainetoimikunnan kokoukseen, jossa on tarkoitus päättää aineiden lisäämisestä listoihin, muodostamalla asiaa koskeva yhteinen kanta neuvostossa. Koska unioni toimii huumausainetoimikunnassa vain tarkkailijana rajoitetuin valtuuksin, yhteisen kannan esittäminen olisi annettava niiden jäsenvaltioiden tehtäväksi, jotka ovat tällä hetkellä huumausainetoimikunnan jäseniä ja toimivat siinä yhdessä unionin etujen mukaisesti. Unioni ei ole vuosien 1961 ja 1971 yleissopimusten osapuoli eikä sillä ole äänioikeutta huumausainetoimikunnassa.
            
            
               Tämän vuoksi komissio esittää ehdotuksen yhteiseksi kannaksi, joka koskee aineiden listaamista vuosien 1961 ja 1971 yleissopimusten mukaisesti. Tämä kanta olisi esitettävä Euroopan unionin puolesta huumausainetoimikunnan 60. istunnossa Wienissä 13.–17. maaliskuuta 2017. 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Tämän ehdotuksen oikeusperusta on SEUT-sopimuksen 83 artiklan 1 kohta yhdessä sen 218 artiklan 9 kohdan kanssa.
               
               
                  SEUT-sopimuksen 83 artiklan 1 kohdassa määritellään laiton huumausainekauppa rikokseksi, joka on luonteeltaan rajatylittävä, ja annetaan Euroopan parlamentille ja neuvostolle valtuudet säätää rikosten ja seuraamusten määrittelyä koskevista vähimmäissäännöistä tällä alalla. 
               
            
            
               SEUT-sopimuksen 218 artiklan 9 kohtaa sovelletaan riippumatta siitä, onko unioni kyseisessä sopimuksessa mainitun elimen jäsen tai kyseisen sopimuksen osapuoli. Huumausainetoimikunta on tuossa artiklassa tarkoitettu ”sopimuksella perustettu elin”, koska se on elin, jolle on osoitettu erityisiä tehtäviä vuosien 1961 ja 1971 yleissopimuksissa. 
            
            
               Huumausainetoimikunnan päätökset aineiden listaamisesta yleissopimusten mukaisesti ovat SEUT-sopimuksen 218 artiklan 9 kohdassa tarkoitettuja ”säädöksiä, joilla on oikeusvaikutuksia”. Vuosien 1961 ja 1971 yleissopimusten mukaan huumausainetoimikunnan päätökset tulevat sitoviksi ilman eri toimenpiteitä, paitsi jos jokin sopimuspuoli on asetetussa määräajassa toimittanut päätöksen Ecosocille uudelleentarkasteltavaksi.
                  8
                Asiaa koskevat Ecosocin päätökset ovat lopullisia. Aineiden listaamista koskevilla huumausainetoimikunnan päätöksillä on oikeusvaikutuksia myös EU:n oikeusjärjestelmään unionin lainsäädännön eli puitepäätöksen 2004/757/YOS nojalla. Vuosien 1961 ja 1971 yleissopimusten listoihin tehtävät muutokset vaikuttavat suoraan tämän unionin säädöksen soveltamisalaan.
            
            
               
                  Eriytetty yhdentyminen
               
               
                  Yhdistynyt kuningaskunta on ilmoittanut perussopimuksiin liitetyssä, siirtymämääräyksistä tehdyssä pöytäkirjassa N:o 36 olevan 10 artiklan 4 kohdan mukaisesti, ettei se hyväksy komission ja Euroopan unionin tuomioistuimen toimivaltaa sellaisten poliisiyhteistyön ja rikosasioissa tehtävän oikeudellisen yhteistyön alalla annettujen unionin säädösten osalta, jotka on hyväksytty ennen Lissabonin sopimuksen voimaantuloa. Tämän seurauksena puitepäätöstä 2004/757/YOS ja neuvoston päätöstä 2005/387/YOS lakattiin soveltamasta Yhdistyneeseen kuningaskuntaan 1 päivänä joulukuuta 2014.
                     9
                   
               
               
                  Koska aineiden listaamista koskevat huumausainetoimikunnan päätökset eivät vaikuta niihin laitonta huumausainekauppaa koskeviin yhteisiin sääntöihin, jotka velvoittavat Yhdistynyttä kuningaskuntaa, kyseinen jäsenvaltio ei osallistu unionin puolesta esitettävän kannan vahvistamista koskevan neuvoston päätöksen antamiseen silloin kun tällaisia aineiden listaamista koskevia päätöksiä annetaan. 
               
            
         
         
            
               
                  •
                        Toissijaisuusperiaate
               
            
            
               Ei sovelleta.
            
            
               
                  •
                        Suhteellisuusperiaate
               
               
                  Ehdotus on oikeasuhteinen, eikä siinä mennä pidemmälle kuin on tarpeen sen tavoitteiden saavuttamiseksi, koska siinä puututaan ainoastaan uusiin psykoaktiivisiin aineisiin, joilla on merkitystä EU:lle.
               
            
            
               •Toimintatavan valinta
            
            
               
                  SEUT-sopimuksen 218 artiklan 9 kohdassa edellytetään, että kansainvälisellä sopimuksella perustetussa elimessä unionin puolesta esitettävä kanta on vahvistettava neuvoston päätöksellä.
               
            
            
               2017/0026 (NLE)
            
            
               Ehdotus
            
            
               NEUVOSTON PÄÄTÖS
            
            
               huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuonna 1961 tehdyn huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyn yleissopimuksen mukaisesti 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 83 artiklan yhdessä sen 218 artiklan 9 kohdan kanssa,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Vuonna 1961 tehty Yhdistyneiden Kansakuntien (YK) huumausaineyleissopimus
                  10
               , sellaisena kuin se on muutettuna vuoden 1972 pöytäkirjalla
                  11
               , tuli voimaan 8 päivänä elokuuta 1975. 
            
            
               (2)Vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, 3 artiklan nojalla huumausainetoimikunta voi päättää aineiden lisäämisestä kyseisen yleissopimuksen listoihin. Huumausainetoimikunta voi tehdä listoihin muutoksia vain Maailman terveysjärjestön (WHO) suosituksen perusteella, mutta se voi myös päättää, että WHO:n suosittamia muutoksia ei tehdä.
            
            
               (3)Psykotrooppisista aineista vuonna 1971 tehty Yhdistyneiden Kansakuntien yleissopimus tuli voimaan 16 päivänä elokuuta 1976.
            
            
               (4)Psykotrooppisista aineista vuonna 1971 tehdyn yleissopimuksen 2 artiklan nojalla huumausainetoimikunta voi WHO:n suosituksen perusteella päättää sekä aineiden lisäämisestä kyseisen yleissopimuksen listoihin että niiden poistamisesta. Huumausainetoimikunnalla on laaja harkintavalta ottaa huomioon taloudellisia, sosiaalisia, oikeudellisia ja muita tekijöitä, mutta se ei saa toimia mielivaltaisesti. 
            
            
               (5)Kummankin yleissopimuksen listoihin tehtävät muutokset vaikuttavat suoraan unionin lainsäädännön soveltamisalaan huumausaineiden valvonnan alalla kaikissa jäsenvaltioissa. Neuvoston puitepäätöstä 2004/757/YOS
                  12
                sovelletaan aineisiin, jotka sisältyvät vuoden 1961 huumausaineyleissopimuksen ja psykotrooppisista aineista vuonna 1971 tehdyn yleissopimuksen listoihin. Näin ollen kaikki näiden yleissopimusten listoihin tehtävät muutokset vaikuttavat suoraan unionin yhteisiin sääntöihin ja muuttavat niiden soveltamisalaa Euroopan unionin toiminnasta tehdyn sopimuksen 3 artiklan 2 kohdassa tarkoitetulla tavalla.
            
            
               (6)Huumausainetoimikunnan on tarkoitus päättää Wienissä 13–17 päivänä maaliskuuta 2017 pidettävässä 60. istunnossaan kymmenen uuden aineen lisäämisestä yleissopimusten listoihin. 
            
         
         
            
               (7)Unioni ei ole näiden YK:n yleissopimusten osapuoli. Sillä on tarkkailijan asema huumausainetoimikunnassa, johon kuuluu tällä hetkellä 12 äänioikeutettua jäsenvaltiota. Sen vuoksi neuvoston on valtuutettava nämä jäsenvaltiot esittämään unionin kanta, joka koskee aineiden listaamista vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyn yleissopimuksen mukaisesti, koska päätökset uusien aineiden lisäämisestä yleissopimusten listoihin kuuluvat unionin yksinomaisen toimivallan piiriin. 
            
            
               (8)WHO antoi 2 päivänä joulukuuta 2016 YK:n pääsihteerille suosituksen, joka koski kahden uuden aineen lisäämistä vuoden 1961 huumausaineyleissopimuksen, sellaisena kuin se on muutettuna vuoden 1972 pöytäkirjalla, listaan I, ja kahdeksan uuden aineen lisäämistä psykotrooppisista aineista vuonna 1971 tehdyn yleissopimuksen listaan II.
            
            
               (9)U-47700 (3,4-dikloori-N-[2-(dimetyyliamino)sykloheksyyli]-N-metyylibentsamiini) on huumeriippuvuutta käsittelevän WHO:n asiantuntijakomitean arvion mukaan yhdiste, jota voidaan väärinkäyttää samaan tapaan ja jolla on samantapaisia haittavaikutuksia kuin sellaisilla valvontatoimien kohteena olevilla opioideilla kuin morfiini ja AH-7921, jotka on lisätty vuoden 1961 huumausaineyleissopimuksen listaan I. Aineelle ei ole tiedossa lääkinnällisiä käyttötarkoituksia, ja sen käyttö on aiheuttanut kuolemantapauksia. On riittävästi näyttöä siitä, että ainetta väärinkäytetään tai että sen väärinkäyttö on todennäköistä ja että siitä voi tulla kansanterveydellinen ja sosiaalinen ongelma, minkä vuoksi aine olisi asetettava kansainväliseen valvontaan. Tämän vuoksi WHO suosittaa, että U-47700 lisätään vuoden 1961 huumausaineyleissopimuksen listaan I. 
            
            
               (10)U-47700 on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS
                  13
                tarkoitettu uusi psykoaktiivinen aine. U-47700-ainetta on löydetty 14:stä unionin jäsenvaltiosta. Sitä myydään markkinoilla avoimesti. Se on liitetty vakaviin haittatapahtumiin, myös kuolemantapauksiin, ja siitä on annettu kansanterveyttä koskeva varoitus unionin ennakkovaroitusjärjestelmässä.
            
            
               (11)Sen vuoksi unionin jäsenvaltioiden olisi omaksuttava kanta, jonka mukaan U-47700 lisätään vuoden 1961 huumausaineyleissopimuksen listaan I.
            
            
               (12)Butyyrifentanyyli (N-fenyyli-N-[1-(2-fenyylietyyli)-4-piperidinyyli]butaaniamidi) on huumeriippuvuutta käsittelevän WHO:n asiantuntijakomitean arvion mukaan yhdiste, jota voidaan väärinkäyttää samaan tapaan ja jolla on samantapaisia haittavaikutuksia kuin sellaisilla valvontatoimien kohteena olevilla opioideilla kuin morfiini ja fentanyyli, jotka on lisätty vuoden 1961 huumausaineyleissopimuksen listaan I. Se voidaan myös muuntaa fentanyyliksi. Aineelle ei ole tiedossa lääkinnällisiä käyttötarkoituksia, ja sen käyttö on aiheuttanut kuolemantapauksia. On riittävästi näyttöä siitä, että ainetta väärinkäytetään tai että sen väärinkäyttö on todennäköistä, ja että siitä voi tulla kansanterveydellinen ja sosiaalinen ongelma, minkä vuoksi aine olisi asetettava kansainväliseen valvontaan. Tämän vuoksi WHO suosittaa, että butyyrifentanyyli lisätään vuoden 1961 huumausaineyleissopimuksen listaan I. 
            
            
               (13)Butyyrifentanyyli on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. Butyyrifentanyyliä on löydetty kuudesta unionin jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, sillä sitä on löytynyt ainakin yhdessä kuolemantapauksessa, ja siitä on annettu kansanterveyttä koskeva varoitus unionin ennakkovaroitusjärjestelmässä. 
            
            
               (14)Sen vuoksi unionin jäsenvaltioiden olisi omaksuttava kanta, jonka mukaan butyyrifentanyyli lisätään vuoden 1961 huumausaineyleissopimuksen listaan I.
            
            
               (15)4-metyylietkatinonin eli 4-MECin (2-(etyyliamino-1-(4-metyylifenyyli)propan-1-oni) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että 4-MECiä väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että 4-MEC lisätään psykotrooppisista aineista vuonna 1971 tehdyn yleissopimuksen listaan II.
            
            
               (16)4-MEC on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. 4-MEC-ainetta on löydetty 19:stä unionin jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.
            
            
               (17)Sen vuoksi unionin jäsenvaltioiden olisi omaksuttava kanta, jonka mukaan 4-MEC lisätään psykotrooppisista aineista vuonna 1971 tehdyn yleissopimuksen listaan I.
            
            
               (18)Etylonin (1-(1,3-bentsodioksol-5-yyli)-2-(etyyliamino)propan-1-oni) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan etylonin (1-(1,3-bentsodioksol-5-yyli)-2-(etyyliamino)propan-1-oni) väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että etylonia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että etyloni lisätään psykotrooppisista aineista vuonna 1971 tehdyn yleissopimuksen listaan II.
            
            
               (19)Etyloni on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. Etylonia on löydetty 19:stä unionin jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.
            
            
               (20)Sen vuoksi unionin jäsenvaltioiden olisi omaksuttava kanta, jonka mukaan etyloni lisätään psykotrooppisista aineista vuonna 1971 tehdyn yleissopimuksen listaan I.
            
            
               (21)Pentedronin eli alfa-metyyliaminovalerofenonin (2-(metyyliamino)-1-fenyylipentan-1-oni) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttömahdollisuudet ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että pentedronia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että pentedroni lisätään psykotrooppisista aineista vuonna 1971 tehdyn yleissopimuksen listaan II.
            
            
               (22)Pentedroni on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. Pentedronia on löydetty 18:sta unionin jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, myös kuolemantapauksiin.
            
            
               (23)Sen vuoksi unionin jäsenvaltioiden olisi omaksuttava kanta, jonka mukaan pentedroni lisätään psykotrooppisista aineista vuonna 1971 tehdyn yleissopimuksen listaan I.
            
            
               (24)Etyylifenidaatin eli EPH:n (etyyli-2-fenyyli-2-(piperidin-2-yyli)asetaatti) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että etyylifenidaattia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että etyylifenidaatti lisätään psykotrooppisista aineista vuonna 1971 tehdyn yleissopimuksen listaan II.
            
            
               (25)Etyylifenidaatti on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. Etyylifenidaattia on löydetty 13:sta unionin jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, muun muassa pehmytkudosinfektioihin ja kuolemantapauksiin. Pistoksiin liittyvien pehmytkudosinfektioiden vuoksi on annettu kansanterveyttä koskeva varoitus unionin ennakkovaroitusjärjestelmässä.
            
            
               (26)Sen vuoksi unionin jäsenvaltioiden olisi omaksuttava kanta, jonka mukaan etyylifenidaatti lisätään psykotrooppisista aineista vuonna 1971 tehdyn yleissopimuksen listaan I.
            
         
         
            
               (27)MPA:n eli metiopropamiinin (N-metyyli-1-(tiofen-2-yyli)propan-2-amiini) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että metiopropamiinia väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että metiopropamiini lisätään psykotrooppisista aineista vuonna 1971 tehdyn yleissopimuksen listaan II.
            
            
               (28)MPA on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. MPA:ta on löydetty 17:stä unionin jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiini, myös kuolemantapauksiin. 
            
            
               (29)Sen vuoksi unionin jäsenvaltioiden olisi omaksuttava kanta, jonka mukaan metiopropamiini lisätään psykotrooppisista aineista vuonna 1971 tehdyn yleissopimuksen listaan I. 
            
            
               (30)MDMB-CHMICA:n (metyyli-N-{[1-(sykloheksyylimetyyli)-1H-indol-3-yyli]karbonyyli}-3-metyylivalinaatti) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että MDMB-CHMICA:a väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että MDMB-CHMICA lisätään psykotrooppisista aineista vuonna 1971 tehdyn yleissopimuksen listaan II.
            
            
               (31)Euroopan huumausaineiden ja niiden väärinkäytön seurantakeskus (EMCDDA) on laatinut uusia psykoaktiivisia aineita koskevasta tietojenvaihdosta, riskienarvioinnista ja valvonnasta tehdyn neuvoston päätöksen 2005/387/YOS
                  14
                6 artiklan 2, 3 ja 4 kohdan mukaisesti riskienarviointiraportin ja esittänyt sen komissiolle ja neuvostolle 28 päivänä heinäkuuta 2016. Raportin mukaan MDMB-CHMICAn voimakas vaikutus ja yhdisteen erittäin vaihtelevat määrät ”laillisissa huumausaineissa” muodostavat suuren riskin välittömästä myrkyllisyydestä. Kahdeksassa jäsenvaltiossa on rekisteröity yhteensä 28 kuolemantapausta ja 25 akuuttia myrkytystapausta, jotka liittyvät MDMB-CHMICA:aan. Tämän perusteella komissio esitti 31 päivänä elokuuta 2016 ehdotuksen MDMB-CHMICA:n saattamisesta EU:n laajuisten valvontatoimenpiteiden piiriin.
                  15
                
            
            
               (32)Sen vuoksi unionin jäsenvaltioiden olisi omaksuttava kanta, jonka mukaan MDMB-CHMICA lisätään psykotrooppisista aineista vuonna 1971 tehdyn yleissopimuksen listaan I. 
            
            
               (33)5F-APINACA eli 5F-AKB-48 (N-(adamantan-1-yyli)-1-(5-fluoripentyyli)-1H-indatsoli-3-karboksamidi) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla. Komitea katsoo, että on riittävästi näyttöä siitä, että 5F-APINACAa väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että 5F-APINACA lisätään psykotrooppisista aineista vuonna 1971 tehdyn yleissopimuksen listaan II.
            
            
               (34)5F-APINACA on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. 5F-APINACAa on löydetty 23:sta unionin jäsenvaltiosta. Sitä on myyty markkinoilla avoimesti. Se on liitetty vakaviin haittatapahtumiin, myös kuolemantapauksiin. 
            
            
               (35)Sen vuoksi unionin jäsenvaltioiden olisi omaksuttava kanta, jonka mukaan 5F-APINACA lisätään psykotrooppisista aineista vuonna 1971 tehdyn yleissopimuksen listaan I.
            
            
               (36)XLR-11:n [1-(5-fluoripentyyli)-1H-indol-3-yyli)(2,2,3,3-tetrametyylisyklopropyyli) väärinkäyttöön liittyy huumeriippuvuutta käsittelevän WHO:n asiantuntijakomitean arvion mukaan huomattava vaara kansanterveydelle ja yhteiskunnalle. Aineelle ei ole tiedossa lääkinnällisiä käyttötarkoituksia. Asiantuntijakomitean mukaan aineen väärinkäyttöpotentiaali ja haittavaikutukset ovat samantapaiset kuin psykotrooppisista aineista vuonna 1971 tehdyn yleissopimuksen listassa II mainituilla aineilla (esimerkiksi JWH-018 ja AM-2201). Komitea katsoo, että on riittävästi näyttöä siitä, että XLR-11:tä väärinkäytetään tai että sen väärinkäyttö on todennäköistä ja että se muodostaa tästä syystä kansanterveydellisen ja sosiaalisen ongelman, minkä vuoksi se olisi asetettava kansainväliseen valvontaan. Tämän vuoksi WHO suosittaa, että XLR-11 lisätään psykotrooppisista aineista vuonna 1971 tehdyn yleissopimuksen listaan II.
            
            
               (37)XLR-11 on Euroopan huumausaineiden ja niiden väärinkäytön seurantakeskuksen (EMCDDA) valvonnassa, koska se on neuvoston päätöksessä 2005/387/YOS tarkoitettu uusi psykoaktiivinen aine. XLR-11:tä on löydetty 17:stä unionin jäsenvaltiosta. Sitä on myyty markkinoilla avoimesti. Se on liitetty joihinkin vakaviin haittatapahtumiin, sillä sitä on löytynyt ainakin yhdessä kuolemantapauksessa, ja siitä on annettu kansanterveyttä koskeva varoitus unionin ennakkovaroitusjärjestelmässä.
            
            
               (38)Sen vuoksi unionin jäsenvaltioiden olisi omaksuttava kanta, jonka mukaan XLR-11 lisätään psykotrooppisista aineista vuonna 1971 tehdyn yleissopimuksen listaan I.
            
            
               (39)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, siirtymämääräyksistä tehdyssä pöytäkirjassa N:o 36 olevan 10 artiklan 4 kohdan mukaisesti puitepäätöstä 2004/757/YOS ja neuvoston päätöstä 2005/387/YOS lakattiin soveltamasta Yhdistyneeseen kuningaskuntaan 1 päivänä joulukuuta 2014. Yhdistynyt kuningaskunta ei sen vuoksi osallistu tämän päätöksen hyväksymiseen,
            
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Euroopan unionin kanta, joka jäsenvaltioiden on esitettävä unionin puolesta huumausainetoimikunnan 60. istunnossa maaliskuussa 2017, kun päätetään uusien aineiden lisäämisestä vuonna 1961 tehdyssä Yhdistyneiden Kansakuntien huumausaineyleissopimuksessa, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyssä yleissopimuksessa oleviin listoihin, vahvistetaan tämän päätöksen liitteessä.
            
            
               Kannan esittävät yhdessä ne jäsenvaltiot, jotka ovat huumausainetoimikunnan jäseniä, unionin etujen mukaisesti.
            
            
               2 artikla 
            
            
               Tämä päätös on osoitettu jäsenvaltioille perussopimusten mukaisesti.
            
         
         
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Yhdistyneet Kansakunnat, Sopimussarja, osa 978, nro 14152.
               
               
                  
                     (2)
                  Yhdistyneet Kansakunnat, Sopimussarja, osa 1019, nro 14956.
               
               
                  
                     (3)
                  Alankomaat, Belgia, Espanja, Italia, Itävalta, Kroatia, Ranska, Saksa, Slovakia, Tšekki, Unkari ja Yhdistynyt kuningaskunta.
               
               
                  
                     (4)
                  Huumausainetoimikunnan uudelleen koolle kutsutussa 59. istunnossa 2. joulukuuta 2016 esitetty suullinen lausunto; ks. myös ote huumeriippuvuutta käsittelevän asiantuntijakomitean 38:nnen kokouksen raportista
                  
                     https://unodc.org/documents/commissions/CND/CND_Sessions/CND_59Reconvened/ECN72016_CRP13_V1610192.pdf
                  
                  .
               
               
                  
                     (5)
                  EUVL L 127, 20.5.2005, s. 32.
               
               
                  
                     (6)
                  Ehdotus neuvoston päätökseksi uuden psykoaktiivisen aineen MDMB-CHMICA saattamisesta valvontatoimenpiteiden piiriin, 31.8.2016 (COM(2016) 548 final).
               
               
                  
                     (7)
                  EUVL L 335, 11.11.2004, s. 8.
               
               
                  
                     (8)
                  Vuoden 1961 yleissopimuksen 3 artiklan 7 kohta; vuoden 1971 yleissopimuksen 2 artiklan 7 kohta.
               
               
                  
                     (9)
                  Ks. komission päätös 2014/858/EU, annettu 1 päivänä joulukuuta 2014, Ison-Britannian ja Pohjois-Irlannin yhdistyneen kuningaskunnan ilmoituksesta, jonka mukaan se haluaa osallistua poliisiyhteistyön ja rikosasioissa tehtävän oikeudellisen yhteistyön alalla ennen Lissabonin sopimuksen voimaantuloa annettuihin, Schengenin säännöstöön kuulumattomiin unionin säädöksiin (EUVL L 345, 1.12.2014, s. 6). Luettelo ennen Lissabonin sopimuksen voimaantuloa poliisiyhteistyön ja rikosasioissa tehtävän oikeudellisen yhteistyön alalla annetuista unionin säädöksistä, joita lakataan soveltamasta Yhdistyneeseen kuningaskuntaan 1. joulukuuta 2014 alkaen siirtymämääräyksiä koskevan pöytäkirjan (N:o 36) 10 artiklan 4 kohdan toisen virkkeen mukaisesti, 29 ja 33 kohta (EUVL C 430, 1.1.2014, s. 17).
               
               
                  
                     (10)
                  Yhdistyneet Kansakunnat, Sopimussarja, osa 978, nro 14152.
               
               
                  
                     (11)
                  Yhdistyneet Kansakunnat, Sopimussarja, osa 1019, nro 14956.
               
               
                  
                     (12)
                  Neuvoston puitepäätös 2004/757/YOS, tehty 25 päivänä lokakuuta 2004, laittoman huumausainekaupan rikostunnusmerkistöjä ja seuraamuksia koskevien vähimmäissääntöjen vahvistamisesta (EUVL L 335, 11.11.2004, s. 8).
               
               
                  
                     (13)
                  Neuvoston päätös 2005/387/YOS uusia psykoaktiivisia aineita koskevasta tietojenvaihdosta, riskienarvioinnista ja valvonnasta (EUVL L 127, 20.5.2005, s. 32).
               
               
                  
                     (14)
                  EUVL L 127, 20.5.2005, s. 32.
               
               
                  
                     (15)
                  Ehdotus: Neuvoston päätös uuden psykoaktiivisen aineen metyyli 2-[[1-(sykloheksyylimetyyli)-1H-indoli-3-karbonyyli]amino]-3,3-dimetyylibutanoaatti (MDMB-CHMICA) saattamisesta valvontatoimenpiteiden piiriin (COM(2016) 548 final).
               
            
      
    ---documentbreak--- 
      
         
               EUROOPAN KOMISSIO
            Bryssel 6.2.2017
            COM(2017) 72 final
            LIITE
            asiakirjaan
            Ehdotus NEUVOSTON PÄÄTÖS
            huumausainetoimikunnan 60. istunnossa Euroopan unionin puolesta esitettävästä kannasta, joka koskee aineiden listaamista vuonna 1961 tehdyn huumausaineyleissopimuksen, sellaisena kuin se on muutettuna vuoden 1972 pöytäkirjalla, ja psykotrooppisista aineista vuonna 1971 tehdyn yleissopimuksen mukaisesti
            
               
         
         
            
               Kanta, joka huumausainetoimikuntaan kuuluvien jäsenvaltioiden olisi yhdessä esitettävä unionin etujen puolesta maaliskuussa 2017 pidettävässä huumausainetoimikunnan 60. kokouksessa, jossa käsitellään aineita koskevan valvonnan soveltamisalaan tehtäviä muutoksia:
            
            
            
               (1)U-47700 on lisättävä vuonna 1961 tehdyssä huumausaineyleissopimuksessa, sellaisena kuin se on muutettuna vuoden 1972 pöytäkirjalla, olevaan listaan I.
            
            
               (2)Butyyrifentanyyli on lisättävä vuonna 1961 tehdyssä huumausaineyleissopimuksessa, sellaisena kuin se on muutettuna vuoden 1972 pöytäkirjalla, olevaan listaan I.
            
            
               (3)4-MEC (4-metyylietkatinoni) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (4)Etyloni on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (5)Pentedroni (α-metyyliaminovalerofenoni) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (6)Etyylifenidaatti (EPH) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (7)MPA (metiopropamiini) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (8)MDMB-CHMICA on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (9)5F-APINACA (5F-AKB48) on lisättävä psykotrooppisista aineista vuonna 1971 tehdyssä yleissopimuksessa olevaan listaan II.
            
            
               (10)XLR-11 on lisättävä psykotrooppisista aineista vuonna 1971 tehdyssä yleissopimuksessa olevaan listaan II.